
	«Jeg har en historie å fortelle», sa Douglas der de satt samlet rundt bordet på julaften. «Historien er nedskrevet. Den har ligget i en låst skuff og har ikke vært fremme på årevis. Men jeg kan fortelle at den er skrevet med blekk, og med den nydeligste håndskrift.» 

	Han tidde et øyeblikk, fortapt i minner. 

	«En kvinnes håndskrift. Hun har vært død i tyve år nå. Hun sendte meg disse sidene før hun døde.» 

	Samtlige lyttet oppmerksomt nå, han fortsatte. 

	«Hun var et meget sjarmerende menneske, og ti år eldre enn meg. Hun var min søsters guvernante», sa han rolig. «Den mest inntagende kvinne jeg noensinne har kjent. Hun fortalte meg om denne episoden for lenge, lenge siden. Det hele begynte med at hun var kommet til London for personlig å svare på en stillingsannonse, det vil si, hun skulle på intervju. 

	Denne mulige arbeidsgiver viste seg å være en gentleman, en ungkar i sin beste alder, en slik skikkelse som aldri hadde åpenbart seg, unntatt i en drøm eller en gammel roman. Man kunne lett se typen for seg; den dør lykkeligvis aldri ut. Han var vakker, høyreist og behagelig, åpen, munter og vennlig. 

	Hun syntes naturligvis han var flott og elegant, men det som virkelig gjorde inntrykk på henne - og gav henne det mot som hun senere viste - var at han fremstilte stillingen for henne som en ære, og en forpliktelse hun burde påta seg med takknemlighet. Hun tenkte seg at han var rik, men fryktelig ekstravagant.  Vakre klær, et vakkert utseende, kostbare vaner og sjarmerende manerer overfor kvinner. Som sin by-residens hadde han et stort hus fylt av reiseminner og jakttroféer. 

	Men det var til hans landssted han ønsket at hun straks skulle dra, til et gammelt gods i Essex. 

	Han var, ved deres foreldres død i India, blitt formynder for en liten niese og en liten nevø, barn av en yngre bror som han hadde mistet to år i forveien. Ved det underligste skjebnens lune for en mann i hans posisjon – en enslig mann uten den rette erfaring og uten tålmodighet – var disse barna kommet til å hvile tungt på ham. 

	Det hele hadde vært en eneste stor bekymring, og fra hans side en serie feilgrep, men han hadde uhyre medfølelse med de stakkars ungene. Han  hadde gjort alt som stod i hans makt, og sendt dem til landsbygden - som var det rette sted for to foreldreløse barn. Han hadde hatt dem der fra første stund av, med de beste mennesker han kunne finne til å ta seg av dem. Hadde endatil sendt sine egne tjenere for at de skulle oppvarte dem, og så ofte han kunne, reiste han selv dit for å se hvordan det stod til. 

	Fru Grose hadde tidligere vært pike hos hans mor. Hun var nå husholderske og gjorde foreløpig også tjeneste som forstanderinne for den lille piken. Men den unge damen som skulle reise dit som guvernante ville naturligvis få den øverste myndighet. Hun ville også, i feriene, måtte ta seg av den lille gutten. Han hadde vært på skolen i ett semester, men ettersom ferien nå skulle begynne var han ventet tilbake om en dags tid eller to.»

	Douglas reiste seg, gikk bort til ilden, dyttet til en vedskie med foten og ble stående med ryggen til gruppen. Så begynte han å lese med en fin klarhet fra manuskriptet med den vakre håndskriften.

	«Hun møtte ham bare to ganger –»

	Jeg husker begynnelsen på det hele som en serie svingende sinnsstemninger, motstridende følelser av vekselvis rett og galt. Etter at jeg i byen hadde tatt mot til meg og sagt ja til hans oppfordring, hadde jeg et par vonde dager. Jeg følte betenkeligheter igjen, ja, følte meg faktisk sikker på at jeg hadde handlet galt. 

	I denne sinnsstemning tilbrakte jeg de lange timene i den humpende, slingrende postvognen som brakte meg til stoppestedet hvor jeg skulle møtes av en vogn fra huset. Mot slutten av juni-ettermiddagen fant jeg en rommelig kjerre ventende på meg. 

	Kjøreturen i denne ettermiddagstimen på en vakker dag gjennom et landskap hvor sommerens sødme syntes å by meg et vennlig velkommen, gav meg friskt mot. 

	Da vi svingte inn i oppkjørselen steg humøret til nye høyder, noe som viste hvor nedtrykt jeg hadde følt meg. Jeg tror jeg hadde ventet noe så mistrøstig at det som nå hilste meg kom som en behagelig overraskelse. 

	Jeg husker hvilket gledelig inntrykk husets brede forside gjorde på meg. Jeg husker plenen, de fargestrålende blomstene, knasingen av vognhjulene i grusen, de frodige trekronene og kråkene som kretset omkring under den gylne himmelen. 

	Sceneriet hadde en storhet som gjorde det ganske annerledes enn mitt eget beskjedne barndomshjem. 

	I døråpningen dukket der straks opp en høflig person som holdt en liten pike ved hånden og neiet så ærbødig for meg som om jeg var husets frue eller en høyt æret gjest. 

	I Harley Street hadde jeg ikke fått et så storslagent inntrykk av stedet. Dette fikk meg til å synes enda bedre om eieren, det gav meg en fornemmelse av at det jeg ville få oppleve var noe mer enn hva han hadde lovet.

	Jeg fikk ikke noe nytt anfall av mistrøstighet før neste dag, for i de følgende timer ble jeg båret oppe av en triumferende følelse etter å ha blitt presentert for den yngste av mine elever: Flora. Den lille piken som ledsaget fru Grose var et så inntagende vesen at jeg syntes det var en stor lykke å ha kontakt med henne. Hun var det vakreste barn jeg noensinne hadde sett, og etterpå undret jeg meg på hvorfor min arbeidsgiver ikke hadde fortalt meg mer om henne.

	 Jeg sov lite den natten - jeg var altfor opprømt. Dette forbauset meg og styrket min følelse av hvor rundhåndet jeg ble behandlet. Det store, vakre værelset, den brede praktsengen, de tunge mønstrede draperiene, de høye speilene hvor jeg for første gang kunne se meg selv fra topp til tå … Alt sammen slo meg, i likhet med den usedvanlig inntagende lille piken jeg skulle ha ansvaret for, som noe jeg fikk gratis og ufortjent. 

	Heldigvis kom jeg øyeblikkelig godt overens med fru Grose. Før en halvtime var gått merket jeg at hun var en glad, raus, enkel, ren og frisk kvinne. Men hun var på vakt for ikke å vise det for mye. Allerede da undret jeg meg litt på hvorfor hun ikke ønsket å vise det. Hadde jeg vært mistenksom, ville dette naturligvis ha kunnet gjøre meg ille til mote. 

	Det var en trøst at det ikke kunne finnes noen bekymring i forbindelse med noe så lykksaliggjørende som det strålende bildet av min lille pike. Synet av Floras engleaktige skjønnhet var årsak til den rastløshet som fikk meg til å stå opp og vandre omkring i værelset for å suge inn hele inntrykket. Til å stå ved det åpne vinduet og se sommermorgenen gry, til å se på de deler av huset som jeg kunne skimte, og til å lytte lyder som jeg innbilte meg at jeg hadde hørt. 

	Det hadde vært et øyeblikk da jeg mente å kunne gjenkjenne, svakt og langt borte fra, lyden av barnegråt. Det hadde vært et annet da jeg kvakk til idet jeg hørte en lyd som av et lett fottrinn foran døren min. Men disse innbilningene var ikke sterkere enn at jeg kunne skyve dem til side. 

	Å iaktta, undervise og «forme» lille Flora fortonet seg åpenbart som et lykkelig og nyttig liv. 

	Nedenunder var vi blitt enige om at jeg skulle ha Flora hos meg om natten. Følgelig var den lille, hvite sengen hennes allerede flyttet opp i mitt værelse. Jeg hadde påtatt meg den hele og fulle omsorg for henne. Når hun tilbrakte den siste natten hos fru Grose, var det fordi jeg ennå var fremmed for henne og på grunn av hennes naturlige blyghet. 

	Til tross for denne blyghet, følte jeg meg ganske sikker på at Flora ville komme til å like meg. Grunnen til at jeg likte fru Grose selv, var delvis fordi hun følte glede ved min beundring og undring da jeg satt ved aftensbordet. Vis a vis satt min lille elev, iført siklesmekke, på en høy stol og betraktet meg med det åpne ansiktet over brødet og melken. 

	Det var naturligvis visse ting som vi i Floras nærvær ikke kunne berøre på annen måte enn med forbausende og tilfredse blikk, tilslørte og halvkvedede hentydninger.

	Jeg spurte fru Grose diskré:

	«Og den lille gutten - ligner han henne? Er han også så usedvanlig?»

	«Å frøken, høyst usedvanlig. Hvis De synes godt om denne!» 

	Hun stod der med en tallerken i hånden og strålte mot vår lille venninne, som så fra den ene til den andre av oss med uforstyrrede, himmelske øyne som ikke rommet noe som kunne stanse oss.

	«Ja, hvis jeg gjør det -?»

	«De vil bli aldeles henrevet av den lille herren!»

	«Tja, det er vel derfor jeg er kommet hit - for å bli henrevet. Men jeg tror», kan jeg huske at jeg tilføyde etter et øyeblikks innskytelse, «at jeg har nokså lett for å bli henrevet. Jeg ble henrevet i London!»

	Ennå kan jeg se fru Groses brede ansikt for meg da hun oppfattet dette. 

	«I Harley Street?»

	«I Harley Street.»

	«Ja ja, frøken, De er ikke den første - og De blir ikke den siste heller.»

	Jeg slo det bort med latter. 

	«Jeg gjør på ingen måte krav på å være den eneste. Min andre elev kommer tilbake i morgen, så vidt jeg forstår?»

	«Ikke i morgen - fredag, frøken. Han kommer på samme måte som De gjorde, med postvognen under tilsyn av vakten.»

	Etter dette uttrykte jeg at det måtte være både riktig og hyggelig at jeg møtte opp sammen med hans lillesøster for å ta imot ham ved postvognens ankomst. Fru Grose sluttet seg så hjertelig til idéen at jeg tolket hennes opptreden som et trøsterikt løfte om at vi ville komme overens om alle ting. Å, så glad hun var for at jeg var der!

	Det jeg følte neste dag tror jeg neppe kunne kalles en reaksjon etter den opprømte stemningen ved min ankomst. Det var en svak følelse av beklemthet som skyldtes det sterke inntrykk mine nye omgivelser gjorde på meg idet jeg gikk omkring og tok dem i øyesyn. 

	De hadde på et vis en utstrekning og et omfang som jeg ikke hadde vært forberedt på. Nå, da jeg ble stilt overfor dem for første gang, gjorde det meg både litt redd og litt stolt. I denne oppspilte stemning var det ikke til å unngå at skoletimene fikk vente noe. Jeg mente at min første plikt var, ved hjelp av de fineste midler jeg kunne tenke ut, å gi barnet følelsen av at hun kjente meg. 

	Jeg tilbrakte dagen med henne utendørs. Jeg avtalte med henne, til hennes store tilfredshet, at det bare var hun som skulle få lov til å vise meg stedet. Hun viste meg det skritt for skritt og værelse for værelse og hemmelighet for hemmelighet, med pussig, fortryllende, barnaktig snakk om det. Etter en halvtime var blitt hjertevenner. 

	Flora var så ung. Under hele vår lille rundgang ble jeg slått av hennes selvtillit og mot når hun gikk gjennom tomme saler og dystre korridorer og bratte trapper som fikk meg til å stanse. Selv på toppen av et gammelt firkantet tårn med skyteskår som gjorde meg svimmel, ble jeg trukket videre av hennes friske munterhet og hennes trang til å fortelle. 

	Jeg har ikke sett Bly siden den dagen jeg forlot det, og jeg tror nok at det nå, for mine eldre og klokere øyne, ville fortone seg mindre. Men da min lille veiviserske, med sitt gylne hår og blå kjole, danset foran meg rundt hjørner og småløp nedover korridorer, så jeg det for meg som et romantisk slott bebodd av en rosenrød fe. Det var et sted som i fargerikdom overgikk bøkene og eventyrene. 

	Var det ikke bare en eventyrbok som jeg hadde falt i døs eller i drømme over? 

	Nei. Det var et stort, stygt, antikt – men bekvemt – hus som innbefattet noen få deler av en enda eldre bygning. Halvt erstattet og halvt utnyttet. Jeg forestilte meg at vi var nesten like isolert som en håndfull passasjerer på et stort, drivende skip. Og underlig nok var det jeg som stod ved roret!

